Ultimatum aan Zulu oor Sassa-kantoreDie minister van maatskaplike ontwikkeling, Lindiwe Zulu (4 Maart 2020) (Foto: Armand Hough/African News Agency/ANA) Die Demokratiese Alliansie het Lindiwe Zulu, minister van maatskaplike ontwikkeling, tot Maandagmiddag om 17:00 gegee om die kantore van die Suid-Afrikaanse agentskap vir maatskaplike sekerheid (Sassa) oop te maak, anders sal sy moontlik regstappe in die gesig staar. Bridget Masango, DA-woordvoerder oor maatskaplike ontwikkeling, het gesê daar is ŉ duidelike behoefte om Sassa-kantore landswyd oop te maak om die oorvloed aansoeke vir maatskaplike toelaes en welsynsverligting tydens die Covid-19-afsonderingsperiode te hanteer. “Ons het minister Zulu tot vandag om 17:00 geleentheid gegee om op ons redelike versoek te reageer. Die DA se prokureurs is opdrag gegee om ŉ hofaansoek in te dien om die regering te dwing om Sassa se kantore oop te maak as die minister versuim om ag te slaan op ons versoek.” Masango het gesê die DA het herhaaldelik versoek dat Sassa se kantore oopgemaak moet word, met die nodige veiligheidsmaatreëls, om kwesbare persone by te staan sedert die afsonderingsperiode op 26 Maart ingestel is. “Die minister het keer op keer die pleidooi geïgnoreer en dit wil voorkom of noodkrete van desperate persone ook op dowe ore val.” Masango het gesê die realiteit is dat talle persone, wat voordeel kan trek uit die welsynsverligtingstoelaag van R350 nie die logistiek het om deur die toegewyde kanale aansoek te doen en ŉ e-pos, SMS of WhatsApp-boodskap te stuur nie. “Dit is onverklaarbaar dat die departement, in ŉ poging om dié tegnologiese uitdagings aan te spreek, eerder die geld wil aanwend om vrywilligers op te lei en vir hulle toerusting te koop om behoeftiges te help, terwyl die Sassa-kantore gesluit bly en opgeleide en betaalde werknemers by die huis sit. Die geld kan tog beslis beter aangewend word deur kospakkies aan die kwesbare gesinne te gee.”